Návrh ROZHODNUTIE RADY o pozícii, ktorá sa má zaujať v mene Európskej únie k návrhu na zmenu Colného dohovoru o medzinárodnej preprave tovaru na podklade karnetov TIR (Dohovor TIR 1975) /* COM/2014/0491 final - 2014/0225 (NLE) */





DÔVODOVÁ SPRÁVA 1. KONTEXT NÁVRHU 1.1. Dôvody a ciele návrhu Colný dohovor o medzinárodnej preprave tovaru na podklade karnetov TIR (Dohovor TIR) zo 14. novembra 1975 bol v mene Európskeho hospodárskeho spoločenstva schválený nariadením Rady (EHS) č. 2112/78. Dohovor nadobudol platnosť v Európskej únii 20. júna 1983. Účelom navrhovaného rozhodnutia je, aby Európska únia – s výhradou dokončenia vnútorných postupov EÚ – prijala najnovšie zmeny Dohovoru TIR, ktoré odsúhlasila pracovná skupina Európskej hospodárskej komisie Organizácie spojených národov (EHK OSN) pre colné otázky ovplyvňujúce dopravu a ktoré následne prijal Správny výbor Dohovoru TIR. Správny výbor Dohovoru TIR prijal 6. februára 2014 na svojom 57. zasadnutí v Ženeve návrhy zmien prílohy 1 a prílohy 6 k dohovoru. Správny výbor Dohovoru TIR prijal 12. júna 2014 na svojom 58. zasadnutí v Ženeve návrh zmeny prílohy 9 k dohovoru. Návrhy budú predložené generálnemu tajomníkovi OSN v súlade s ustanoveniami článku 59 ods. 1 a ods. 2 a článku 60 dohovoru a nadobudnú platnosť 1. januára 2015, pokiaľ do 1. októbra 2014 aspoň päť zmluvných strán neoznámi generálnemu tajomníkovi OSN vznesenie námietky proti zmenám. 1.2. Všeobecný kontext Dohovorom TIR, ktorý spravuje EHK OSN, sa zaviedli colné tranzitné režimy vzťahujúce sa na medzinárodnú cestnú prepravu tovaru. Dohovor umožňuje, aby tovar, ktorý je podmienečne oslobodený od cla a poplatkov, prekračoval medzinárodné hranice s minimálnou intervenciou colných orgánov počas prepravy. Zmiernením tradičných prekážok medzinárodnej prepravy tovaru systém TIR podporuje rozvoj medzinárodného obchodu. Skrátením zdržaní pri tranzite sa dosahuje značná úspora nákladov na prepravu. Najdôležitejšou výhodou systému je skutočnosť, že Dohovor TIR poskytuje prostredníctvom svojho medzinárodného záručného reťazca pomerne jednoduchý prístup k požadovaným zárukám. Pracovná skupina EHK OSN pre colné otázky ovplyvňujúce dopravu a Správny výbor Dohovoru TIR sa dohodli, že je potrebné prijať určité zmeny Dohovoru TIR. Tieto zmeny zahŕňajú: · zmenu prílohy 1, vzoru karnetu TIR: verzie 2 bodu 5, a prílohy 6, vysvetlivky k článku 8 ods. 3 bodu 5 v dôsledku zmien Medzinárodného dohovoru o harmonizovanom systéme opisu a číselného označovania tovaru (ďalej len „dohovor o HS“), najmä vytvorenia samostatnej podpoložky v rámci položky 24.03 pre tabak do vodnej fajky, · zmenu prílohy 6, ktorou sa zavádzajú dve nové vysvetlivky k časti II odsekom 4 a 5 prílohy 9, pokiaľ ide o prenos údajov o schválených prevádzkovateľoch TIR s využitím aplikácie Medzinárodnej databanky TIR (IDTB) online+, · zmenu prílohy 6, ktorou sa zavádza nová vysvetlivka k článku 38 ods. 2, pokiaľ ide o zasielanie údajov o vylúčeniach Výkonnému výboru TIR prostredníctvom použitia aplikácie ITDB online+, · zmenu prílohy 6, ktorou sa zavádzajú dve nové vysvetlivky k článku 9 ods. 1 a 2 prílohy 8 týkajúce sa zastúpenia a voľby náhradníka do Výkonného výboru TIR, · zmenu časti I ods. 3 bodu vi) prílohy 9 spočívajúcu v nahradení súčasného znenia týkajúceho sa lehoty 1. marca upraveným znením. 1.3. Existujúce ustanovenia v oblasti návrhu V oblasti, ktorej sa návrh týka, neexistujú žiadne platné ustanovenia. 1.4. Súlad s ostatnými politikami a cieľmi Únie Navrhované rozhodnutie je v súlade so spoločnou politikou v oblasti obchodu a dopravy. Systém TIR, ktorý zjednodušuje cestnú dopravu, umožňuje, aby sa tovar prepravoval cez územie 68 zmluvných strán s minimálnymi zásahmi colnej správy, a prostredníctvom medzinárodného záručného reťazca sa ním zabezpečuje pomerne jednoduchý prístup k požadovaným zárukám. Zjednodušenia dosiahnuté prostredníctvom Dohovoru TIR sú v súlade s revidovanou Lisabonskou stratégiou. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU 2.1. Konzultácie so zainteresovanými stranami Konzultačné metódy, hlavné cieľové odvetvia a všeobecný profil respondentov Konzultácie s členskými štátmi, ktoré zahŕňali schválenie návrhov, sa konali v rámci zasadnutí Výboru pre colné právne predpisy (koordinácia Ženeva). Konzultácie sa uskutočnili aj v rámci zasadnutí pracovnej skupiny EHK OSN pre colné otázky ovplyvňujúce dopravu a Správneho výboru Dohovoru TIR. Zhrnutie odpovedí a spôsobu, akým sa zohľadnili Priaznivé stanovisko. 2.2. Získavanie a využívanie expertízy Externá expertíza nebola potrebná. 2.3. Posúdenie vplyvu Navrhovaná zmena kódu HS 24.03.10 vyplýva zo zmien kódov harmonizovaného systému a nemení sa ňou pôvodný rozsah výrobkov. Zmena vedie k zosúladeniu ustanovení v oblasti tranzitu. Zmeny, ktorými sa zavádza možnosť predkladať zákonom požadované údaje o schválených prevádzkovateľoch TIR a údaje o vylúčeniach prostredníctvom aplikácie ITDB online+ namiesto zasielania týchto údajov v akejkoľvek inej forme (na papieri alebo elektronicky), predstavujú zjednodušenie práce pre colné orgány využívajúce aplikáciu ITDB online+. Táto internetová aplikácia, ktorú spravuje sekretariát TIR EHK OSN, uľahčuje spravovanie údajov o držiteľoch karnetov TIR v jednotlivých krajinách. Poskytovanie údajov do ITDB elektronickými prostriedkami by sa v budúcnosti mohlo stať povinné. Zmeny v postupe týkajúcom sa doplnkových volieb a zastúpenia vo Výkonnom výbore TIR objasňujú situáciu, ktorá nastane po odstúpení člena výkonnej rady TIR a uvádzajú odborné požiadavky na perspektívnych členov Výkonného výboru TIR. Žiadnou z navrhovaných zmien prílohy 6 sa nemení podstata dohovoru TIR, keďže podľa článku 43 dohovoru TIR vysvetlivky podávajú výklad niektorých ustanovení tohto dohovoru a jeho príloh a opisujú niektoré odporúčané postupy. Zmenou znenia týkajúceho sa lehoty uvedenej v časti I ods. 3 bod vi) prílohy 9 sa zabezpečí správne pochopenie súčasnej povinnosti národných združení oznamovať každoročne Výkonnému výboru TIR ceny jednotlivých typov karnetu TIR, ktoré dané združenia vydávajú. 3. PRÁVNE PRVKY NÁVRHU 3.1. Zhrnutie navrhovaného opatrenia V navrhovanom rozhodnutí sa stanovuje pozícia, ktorú má zaujať Európska únia k návrhu na zmenu Colného dohovoru o medzinárodnej preprave tovaru na podklade karnetov TIR. 3.2. Právny základ Článok 207 a článok 218 ods. 9 Zmluvy o fungovaní Európskej únie. 3.3. Zásada subsidiarity Návrh patrí do výlučnej právomoci Európskej únie (spoločná obchodná politika), a preto si nevyžaduje preskúmanie z hľadiska zásady subsidiarity (článok 5 ods. 3 Zmluvy o fungovaní Európskej únie). Navrhované zmeny predbežne prijala pracovná skupina EHK OSN pre colné otázky ovplyvňujúce dopravu a Správny výbor Dohovoru TIR. 3.4. Zásada proporcionality Návrh je v súlade so zásadou proporcionality. Umožňuje zmenu medzinárodnej dohody, v ktorej sa v ako takej dodržiava zásada proporcionality. 3.5. Výber nástrojov Navrhovaný nástroj: rozhodnutie. Medzinárodné dohody a zmeny týchto dohôd sa za bežných okolností zavádzajú do právneho poriadku Európskej únie prostredníctvom rozhodnutia. 4. VPLYV NA ROZPOČET Návrh nemá žiadny vplyv na rozpočet Európskej únie. 2014/0225 (NLE) Návrh ROZHODNUTIE RADY o pozícii, ktorá sa má zaujať v mene Európskej únie k návrhu na zmenu Colného dohovoru o medzinárodnej preprave tovaru na podklade karnetov TIR (Dohovor TIR 1975) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 v spojení s článkom 218 ods. 9, so zreteľom na návrh Európskej komisie, keďže: (1) Colný dohovor o medzinárodnej preprave tovaru na podklade karnetov TIR (Dohovor TIR) zo 14. novembra 1975 bol v mene Európskeho hospodárskeho spoločenstva schválený nariadením Rady (EHS) č. 2112/78[1] z 25. júla 1978 a nadobudol v Európskej únii platnosť 20. júna 1983[2]. (2) Konsolidované znenie Dohovoru TIR bolo uverejnené ako príloha k rozhodnutiu Rady 2009/477/ES z 28. mája 2009[3], podľa ktorého Komisia uverejňuje budúce zmeny dohovoru v Úradnom vestníku Európskej únie, pričom uvedie dátum nadobudnutia ich platnosti. (3) Boli odsúhlasené rôzne zmeny medzinárodného dohovoru o harmonizovanom systéme opisu a číselného označovania tovaru (HS). Tieto zmeny nadobudli platnosť 1. januára 2012 pre všetky zmluvné strany dohovoru o HS. Z dôvodu týchto zmien je potrebné zmeniť vzor karnetu TIR a odkaz vo vysvetlivke. (4) V dôsledku zavedenia databázy ITDB online+, t. j. medzinárodnej databázy informácií o všetkých osobách, ktorým zmluvné strany udelili oprávnenie na používanie režimu TIR, Správny výbor Dohovoru TIR súhlasil s tým, že v dôsledku používania ITDB online+ na poskytovanie zákonom požadovaných údajov o oprávnených prevádzkovateľoch TIR je predkladanie týchto údajov v akejkoľvek inej forme, napríklad na papieri alebo elektronickou poštou, zbytočné. V záujme objasnenia tejto zásady v znení dohovoru sa výbor zasadil o zavedenie dvoch nových vysvetliviek. Podobná vysvetlivka sa navrhuje aj v súvislosti s prenosom údajov o vylúčeniach Výkonnému výboru TIR. (5) V nadväznosti na rokovania Výkonného výboru TIR o odborných požiadavkách v súvislosti s nominovaním členov Výkonného výboru TIR a o voľbe náhradných členov Výkonného výboru TIR v priebehu funkčného obdobia vrátane úvah o tom, ako zmeniť existujúci rokovací poriadok, Výkonný výbor TIR predložil Správnemu výboru Dohovoru TIR návrhy dvoch nových vysvetliviek. Prvá navrhovaná vysvetlivka sa týka odborných požiadaviek na perspektívnych členov Výkonného výboru TIR s cieľom napovedať zmluvným stranám, ako čo najlepšie postupovať pri nominácii kandidátov. V druhej novej vysvetlivke sa odporúča postup, ktorý sa má zvoliť v prípade, že niektorý člen Výkonného výboru TIR odstúpi alebo nemôže dokončiť svoje funkčné obdobie. Poskytuje sa ňou tiež Správnemu výboru Dohovoru TIR možnosť rozhodnúť, či sa uskutočnia doplnkové voľby. Zmena rokovacieho poriadku Výkonného výboru TIR, ktorá obsahuje obe uvedené zmeny, bola prijatá na jeho 49. a 50. zasadnutí. (6) Zmena časti I prílohy 9 k dohovoru nadobudla platnosť 1. januára 2012 (Ú. v. EÚ L L66/1 zo 6. marca 2012) a zaviedla sa ňou okrem iného nová povinnosť pre národné združenia, aby oznamovali Výkonnému výboru TIR ceny karnetov TIR. Lehota na splnenie tejto povinnosti však nebola veľmi jasná. Navrhovanou zmenou sa táto lehota objasní. (7) Správny výbor Dohovoru TIR na svojom 57. a 58. zasadaní vo februári 2014 prijal navrhované zmeny Dohovoru TIR s výhradou dokončenia vnútorných postupov EÚ. (8) Z tohto dôvodu by sa mala určiť pozícia Únie týkajúca sa navrhovaných zmien, PRIJALA TOTO ROZHODNUTIE: Článok 1 Pozícia, ktorú má Európska únia zaujať v rámci Správneho výboru Dohovoru TIR, sa zakladá na návrhoch zmien uvedených v prílohe k tomuto rozhodnutiu. Zástupcovia Únie v Správnom výbore Dohovoru TIR môžu odsúhlasiť menšie zmeny návrhov zmien bez ďalšieho rozhodnutia Rady. Článok 2 Toto rozhodnutie nadobúda účinnosť dňom jeho prijatia. Komisia uverejní zmenu po jej prijatí v Úradnom vestníku Európskej únie, pričom uvedie dátum nadobudnutia jej platnosti. V Bruseli Za Radu predseda [1] Ú. v. ES L 252, 14.9.1978, s. 1. [2] Ú. v. ES L 31, 2.2.1983, s. 13. [3] Ú. v. EÚ L 165, 26.6.2009, s. 1. Zmeny Colného dohovoru o medzinárodnej preprave tovaru na podklade karnetov TIR (Dohovor TIR 1975) Príloha 1 strana 11 bod 5 Namiesto kód HS: 24.03.10 má byť kód HS: 24.03.11 a 24.03.19 (ECE/TRANS/WP.30/AC.2/113, ods. 35) Príloha 6 vysvetlivka 0.8.3 bod 5 Namiesto kód HS: 24.03.10 má byť kód HS: 24.03.11 a 24.03.19 (ECE/TRANS/WP.30/AC.2/113, ods. 35) Príloha 6 nová vysvetlivka 0.38.2 Dopĺňa sa nová vysvetlivka k článku 38 ods. 2, ktorá znie takto: Vysvetlivka k odseku 2 0.38.2 Zákonná požiadavka oznámiť Výkonnému výboru TIR, že určitá osoba bola dočasne alebo trvale vylúčená z používania výhod vyplývajúcich z ustanovení tohto dohovoru, sa považuje za splnenú, ak boli riadne použité elektronické aplikácie, ktoré na tento účel vyvinul sekretariát TIR pod dohľadom Výkonného výboru TIR. (ECE/TRANS/WP.30/AC.2/115, ods. 43) Príloha 6 nová vysvetlivka 8.9.1 Dopĺňa sa nová vysvetlivka k článku 9 ods. 1 prílohy 8, ktorá znie takto: 8.9.1 Členovia Výkonného výboru TIR sú odborne spôsobilí a majú skúsenosti s uplatňovaním colných postupov, najmä tranzitného režimu TIR, tak na vnútroštátnej, ako aj medzinárodnej úrovni. Členov výboru vymenúvajú ich príslušné vlády alebo organizácie, ktoré sú zmluvnými stranami dohovoru. Zastupujú záujmy zmluvných strán dohovoru, a nie osobitné záujmy jednotlivých vlád alebo organizácií. (ECE/TRANS/WP.30/AC.2/117, ods. 29) Príloha 6 nová vysvetlivka 8.9.2 Dopĺňa sa nová vysvetlivka k článku 9 ods. 2 prílohy 8 , ktorá znie takto: 8.9.2 V prípade, že člen Výkonného výboru TIR odstúpi z funkcie pred dokončením svojho funkčného obdobia, môže Správny výbor TIR zvoliť náhradného člena. V tomto prípade sa zvolený člen ujíma funkcie len na obdobie zostávajúcej časti funkčného obdobia svojho predchodcu. V prípade, že člen Výkonného výboru TIR nie je schopný dokončiť svoje funkčné obdobie z dôvodov iných ako odstúpenie, vnútroštátne správne orgány príslušného člena by o tom mali písomne informovať Výkonný výbor TIR a sekretariát TIR. Správny výbor TIR môže v takomto prípade zvoliť náhradného člena na zostávajúcu časť funkčného obdobia. (ECE/TRANS/WP.30/AC.2/117, ods. 29) Príloha 6 nová vysvetlivka 9.II.4 Dopĺňa sa nová vysvetlivka k časti II ods. 4 prílohy 9, ktorá znie takto: Vysvetlivka k odseku 4 9.II.4 Zákonné požiadavky na predkladanie údajov stanovené v odseku 4 sa považujú za splnené, ak boli riadne použité elektronické aplikácie, ktoré na tento účel vyvinul sekretariát TIR pod dohľadom Výkonného výboru TIR. (ECE/TRANS/WP.30/AC.2/113, ods. 30) Príloha 6 nová vysvetlivka 9.II.5 Dopĺňa sa nová vysvetlivka k časti II ods. 5 prílohy 9, ktorá znie takto: Vysvetlivka k odseku 5 9.II.5 Vysvetlivka 9.II.4 sa uplatňuje mutatis mutandis na odsek 5. (ECE/TRANS/WP.30/AC.2/113, ods. 30) Príloha 9 časť I ods. 3 bod vi): Namiesto existujúceho textu má byť: „vi) oznamovanie ceny každého typu karnetu TIR, ktorý vydá, Výkonnému výboru TIR pred 1. marcom každého roku;“